**Lumina de ieri**

*Lucian Blaga*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Caut, nu știu ce caut. Caut

un cer trecut, ajunul apus. Cât de-aplecată

e fruntea menită-nălțărilor altădată!

Caut, nu știu ce caut. Caut

aurore ce-au fost, tâșnitoare, aprinse

fântâni - azi cu ape legate și-nvinse.

Caut, nu știu ce caut. Caut

o oră mare rămasă în mine fără făptură

ca pe-un ulcior mort o urmă de gură.

Caut, nu știu ce caut. Subt stele de ieri,

subt trecutele, caut

lumina stinsă pe care-o tot laud.